נטע לביא

**נטע לביא** (נולד ב-25 באוגוסט 1996) הוא כדורגלן ישראלי המשחק בעמדת הקשר האחורי במצ'ידה זלביה מליגת העל היפנית ובנבחרת ישראל.

## קריירת מועדונים
לביא נולד בקיבוץ רמת השופט, ובגיל תשע נסע עם הוריו לשליחות של ארבע שנים בארצות הברית. כשחזרה משפחתו לישראל בשנת 2010, הצטרף לביא למחלקת הנוער של מכבי חיפה. בתקופתו בנוער שימש כקפטן, זכה עם הקבוצה בדאבל.

### מכבי חיפה
ב-28 באוקטובר 2015, כאשר היה בן 19, ערך את הופעת הבכורה שלו בקבוצה הבוגרת של מכבי חיפה בניצחון 2–1 על עירוני קריית שמונה בגביע הטוטו. ב-7 בדצמבר 2015 ערך את הופעת הבכורה שלו בליגת העל, בניצחון 4–2 בדרבי מול הפועל חיפה. לאחר המשחק חתם על חוזה לארבע שנים במועדון. במהרה הפך לביא לבורג משמעותי בחוליית הקישור של הקבוצה, עמה זכה בתום העונה בגביע המדינה, לאחר שפתח בהרכב חיפה למשחק הגמר בו ניצחה 1–0 את מכבי תל אביב. בסיום העונה נבחר לביא לתגלית העונה של ליגת העל.

ב-13 בספטמבר 2016 שימש לביא כקפטן מכבי חיפה במשחק גביע הטוטו בו ניצחה מכבי חיפה את הפועל כפר סבא 3–2. ב-16 בנובמבר 2016 האריך לביא את חוזהו במועדון עד לשנת 2021 ושכרו שודרג. ב-24 באוקטובר 2017 כבש לביא את שערו הראשון בקריירה, במשחק רבע גמר גביע הטוטו מול הפועל עכו. בעונת  נחלש מעמדו בקבוצה והוא הפך לשחקן ספסל. בנובמבר 2017 נפצע, וחזר לסגל הקבוצה רק לקראת תום העונה.

ב-12 בינואר 2019 כבש לביא את שער הבכורה שלו בליגת העל, בניצחון 2–0 על הפועל באר שבע בו שימש כקפטן, ועד תום עונת 2018/2019 כבש שני שערים נוספים וסייע לקבוצה לסיים במקום השני. לקראת עונת 2019/2020 מונה לביא לקפטן הקבוע של הקבוצה, וקיבל את חולצה מספר 6 בעקבות פרישתו של גל אלברמן. באוגוסט 2019 האריך לביא את חוזהו במכבי חיפה עד לשנת 2023. לביא היה אחד ממצטייני העונה ואף מועמד לתואר שחקן העונה.

בעונת 2020/2021 זכה להניף את צלחת האליפות של מכבי חיפה לאחר עשור ללא זכייה בתואר. לביא היה ממצטייני העונה, כבש שני שערים ובישל שניים נוספים.

ממוזער|נטע לביא במדי מכבי חיפה במשחק נגד נס ציונה ינואר 2023

במוקדמות ליגת האלופות של עונת 2021/22 נפצע לביא במשחק מול קאיראט אלמטי ומיעט לשחק בהמשך העונה בליגה. בסיום עונת 2021/2022 זכה עם קבוצתו באליפות בפעם השנייה ברציפות.

במוקדמות עונת 2022/2023 בליגת האלופות לביא נטל חלק בהעפלה לשלב הבתים.

### גמבה אוסקה
ב-27 בינואר 2023 חתם בגמבה אוסקה מליגת העל היפנית. ב-18 בפברואר ערך הופעת בכורה בקבוצה, בתיקו 2-2 נגד קאשיווה רייסול.

### מצ'ידה זלביה
ב-12 באוגוסט 2025 חתם במצ'ידה זלביה. ארבעה ימים לאחר מכן ערך הופעת בכורה בניצחון 0-3 על סרזו אוסקה.

## נבחרות ישראל
לביא שיחק בכל נבחרות הנערים והנוער של ישראל (למעט בנבחרת נערים ב') וכן גם בנבחרת הצעירה.

בתום עונתו הראשונה בליגת העל זומן לראשונה לנבחרת ישראל הבוגרת על ידי המאמן הלאומי אלישע לוי, וב-31 במאי 2016 ערך את הופעת הבכורה שלו בבוגרים של נבחרת ישראל, כאשר נכנס כמחליף בדקה ה-70 במשחק ידידות מול סרביה, שהסתיים בהפסד החוץ 3–1.

## חיים אישיים
נשוי מאז אוקטובר 2021 לשיר לוי, ולזוג ילד אחד משותף. מתגוררים בשכונת דניה שבחיפה.

## תארים
;מכבי חיפה
* אליפות: 2020/2021, 2021/2022, 2022/2023
* גביע המדינה: 2015/2016
* אלוף האלופים: 2021
* גביע הטוטו: 2021/2022

;תארים אישיים
* שחקן העונה בליגת העל מטעם אתר ONE וארגון שחקניות ושחקני הכדורגל: 2020/2021
* תגלית העונה של ליגת העל: 2015/2016

## קישורים חיצוניים

* פרופיל, באתר מכבי חיפה
* 

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:רמת השופט: ספורטאים
קטגוריה:כדורגלני מכבי חיפה
קטגוריה:כדורגלני גמבה אוסקה
קטגוריה:כדורגלני מצ'ידה זלביה
קטגוריה:כדורגלני נבחרת ישראל
קטגוריה:כדורגלנים ישראלים ביפן
קטגוריה:דניה: אישים
קטגוריה:ישראלים שנולדו ב-1996